Document ID: 32008D0801

PADOMES LĒMUMS
(2008. gada 25. septembris),
lai Eiropas Kopienas vārdā noslēgtu Apvienoto Nāciju Organizācijas Pretkorupcijas konvenciju
(2008/801/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 47. panta 2. punktu, 57. panta 2. punktu, 95. pantu, 107. panta 5. punktu, 179. un 181.a pantu, 190. panta 5. punktu, 199. pantu, 207. panta 3. punktu, 218. panta 2. punktu, 279., 280. un 283. pantu saistībā ar 300. panta 2. punkta pirmo daļu un 300. panta 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Komisija ar Padomes apstiprinājumu Kopienas vārdā risināja sarunas par tiem elementiem Apvienoto Nāciju Organizācijas Pretkorupcijas konvencijā (turpmāk “Konvencija”), kuri ir Kopienas kompetencē.
(2)
Padome ir pilnvarojusi Komisiju risināt sarunas par Kopienas pievienošanos Konvencijai.
(3)
Sarunas tika sekmīgi pabeigtas, un to rezultātā izstrādātais dokuments saskaņā ar Padomes Lēmumu (2005. gada 10. maijs) par to, lai Eiropas Kopienas vārdā parakstītu Apvienoto Nāciju Organizācijas Pretkorupcijas konvenciju, tika Kopienas vārdā parakstīts 2005. gada 15. septembrī, ņemot vērā tā iespējamo noslēgšanu vēlāk.
(4)
Dažas dalībvalstis ir konvencijas dalībnieces, bet citās dalībvalstīs vēl turpinās ratifikācijas process.
(5)
Ir izpildīti Konvencijas 67. panta 3. punktā minētie nosacījumi, kas ļauj Kopienai deponēt apstiprinājuma instrumentu.
(6)
Konvencija būtu jāapstiprina, lai Kopiena atbilstīgi savai kompetencei kļūtu par tās dalībnieci.
(7)
Deponējot apstiprinājuma instrumentu, Kopienai būtu jāpievieno arī paziņojums par Eiropas Kopienas kompetences apjomu attiecībā uz jautājumiem, ko nosaka Konvencijas 67. panta 3. punkts.
(8)
Deponējot apstiprinājuma instrumentu, Kopienai būtu jāpievieno arī deklarācija par strīdu izskatīšanu saskaņā ar Konvencijas 66. panta 2. punktu,
IR NOLĒMUSI ŠĀDI.
1. pants
Ar šo Eiropas Kopienas vārdā tiek apstiprināta Apvienoto Nāciju Organizācijas Pretkorupcijas konvencija.
Konvencijas teksts ir pievienots I pielikumā.
2. pants
Ar šo Padomes priekšsēdētājs tiek pilnvarots norīkot personu vai personas, kuras ir tiesīgas deponēt Kopienas oficiālā apstiprinājuma instrumentu, lai tas kļūtu saistošs Kopienai. Oficiālā apstiprinājuma dokuments ietver paziņojumu par kompetenci saskaņā ar Konvencijas 67. panta 3. punktu, kā izklāstīts šā lēmuma II pielikumā. Tāpat tas ietver deklarāciju, kā izklāstīts šā lēmuma III pielikumā.
Briselē, 2008. gada 25. septembrī

Labels: 11
15
5